112 年全國語文競賽原住民族語朗讀 【萬大泰雅語】國小學生組 編號 4 號

cinik na minoh linlungan

ci’uli’ paki’ alang ga, ungat babahan makinbuti’ nak mayanux. maslalahuṟ lu mararow yonani ka insa’ na alang. ana ima’ ka umalu’ itan, as ka kelan ka linlungan ta’ cumik ci inalu’ naha’ uṟi.

pa’asun ta’ caṟung ka inalu’ itan ga, yaba’ yaya’ ta’. sa’aring ta’ mastuw , babali’un tani gunlasuw lu umalu’ na yaba’ yaya’ ta’. halan tani matu’ gako’, bali’un naha suntu’uy kora’ ka a’usa’ ta’ rali’. angṟat mumaṟah umixul babiniy ci nani’un lu babingun na ule’ naha’. kora’ bini’ naha ci ule’ ga, ini’ na’ ci cinik na ule’. a’ixul naha’ kakaramas ka insa’ na ule’. inalu’ na yaba’ yaya’ ga, yona kaṟal kinwasti’. kani ga, as ka minoh linlungan ṟik cumik ci inalu’ naha.

luṟi ga sinsi’, saringan ta’ maṟuk gako’ lunpuw ci patas laga, giyona yaya’ yaba’ ta’ ka sinsi’ la. maki’ ta’ moṟow hang ga, pasba’an ta’ kumaṟal ci ke’ na nabkis ta’ hang. lunpuw ta’ ci patas laga, sinsi’ kora’ ka pagilasuw itan la. pasba’an tani’ matox, lunpuw ci ke’ na taluw, aṟat ga, bali’un tani pasaṟit pasba’ sasayotas matox ci nabkis ta’. suntu’uy ci a’usa’ ta’ rali’. ini’ na’ ci cinik ka sinsi’ uṟi. kani ka kelan tutux ka ke’ maha “ utux rex musinsi’, sinsi’ su’ karirex ana nanu kanon la ma. ” mala’ulu’ caṟung pungan ka ke’ hani. yona inu’ pasba’ itan ka sinsi’? pacin ta’ linlungan kani ka cubay hiya’!

ita’ ci’uli’ mayanux babuw raxal ga, pasaring ta’ mastuw nanu’ ta muyaba’ yaya’ na ule’ ga, ini’ ta’ pahnguw sunbaba’ ci lanlamu’ na insa’ kakayanux ta’ la. as ta’ ka yonani uṟi ga, kaca ka palaluhing ta’ ci kinnuxan micuw. minlu’ ta’ ini’ bah sunbaba’ ci ana amol ga, aṟat ta’ pinbah sunngala’ ci insa’ na ci’uli’ la.

kani ga, kinanuxan ta’, ma’as ta’ ci rinanga’ lu ginlasuw na nabkis ta’ lu sinsi’ ga, iya’ ta’ ṟungiy ka rangi’ lu ci’uli’ rinow itan mumaṟah ta’ tanux uṟi’. ramas ka kinnuxan ta’ laga, hali ta’ cumik tikiy mi’ ci inalu’ ta’ ka ci’uli’ makṟail uṟi. paspuniy ta’ ci inalu’ ka raxal nel ta’ kelan hani.

taxan ta’ ka ci’uli’ paki’ alang banux hiya’ ga, ana masisyaw ka moṟow, ana matararal, ini’ haṟi pakakuba’ lu ini’ papatisal uṟi’. makakangungu’ ci hahico’ na ci’uli’? as nak kinlux makinbuti’ moṟow, pu’ing na muxal tunux ka yonani uṟi. ini’ icaca ka itaṟal hiya’. pasaring ragex sani nanu’ ragex bukuy makakuba’ kora’ lu mapatisal.

112 年全國語文競賽原住民族語朗讀 【萬大泰雅語】國小學生組 編號 4 號

感恩的心

住在部落的人無法一個人生活，而是群聚在一起、相互幫忙，也因此我們應感恩受人照顧。

首先，我們最需要感謝的人是我們的父母親，因為父母親會照顧小孩，送他們去學校並協助好人生規劃，父母親所做的一切並不求孩子的回報，只希望他們過得好。

接下來我們要感謝的人就是老師，老師是除了父母親對我們最好的人，小時候可能受父母親的照護，進入學校之後，老師不僅教我們讀書、寫字、運動，也教我們怎麼做人，而且老師對學生的付出也是不求學生的回報。

除了父母親及老師之外，幫助我們的人非常多，因此我們真的要心存感激，等自己有能力的時候，我們就應該回饋需要幫助的人，把愛分享出去。