112 年全國語文競賽原住民族語朗讀 【噶嗎蘭語】 國小學生組 編號 3 號

ussiq deddan qenabinnus na saleppawan ni ipay

masuwat ti ipay, matiw sa uzisan meluziup tu zais na, qemuRu tu bangRaw na. mulepun ti ipay, semuRem sa sammayan. muwaza tamun ta takanan, yau tiRuR sayza, yau ’si na babuy sayza, yau baut sayza, yau qaya salang na baut, nengi qanan.

qeman ti sataRbabi ti ipay, melusit ti aizipna mawRat. taytan na tama na yau semangi tu salil ta nasanan, maRung salil ’nay. “ satawaR ka zapan su yu! qawitan na salil, qasuRaw isu yu! naRin meRaRiw ” zin na tama ni ipay. semanu ti ipay, “ kua ya, qatiw pa iku sa Resapan. ”

melaziw tu Rupuan na telaquq, yau ti qaqa na ti awen paqan tu telaquq. yau aizipna buwaq tu mais sa Rupuan, niz ti mawtu telaquq qeman. “ qaqa, quni pa isu antangi? ” zin ni ipay. “ paqan pa iku tu babuy, qaytisay pa iku tu saqanan na babuy setangi, qatiw pa isu? ” zin na qaqa na. wanayka mai metapun ti ipay tu qaqa na, qawman semaqay sa Resapan.

melaziw ti api tu iRuR, taytan na tina na yau qaybasi tu qudus, yau sidadak tu mazemun ay tazungan. qumRas tina na ti ipayan “ ipay, awRi tazian! pammu iku, zekzek ka tu qudus! ” mezekzek ti ipay tu qudus, mai satawaR, mesuRaw ti. mezizi ti qudus na. taytan na mazemun ay metawtawa ti. mesikaz ti ipay, wiya ti meRaRiw.

maseq ti ta qazqazan, wanayka mai ti tu buqan, niz ya bettu. taytan ni ipay qaqa na ti abas, siduqu qaypais. “ muni isu, qaqa? ” zin ni ipay. “ yau iku qaypais, satamunan ta anqaRabi ” zin na ni abas. taytan ni ipay mai tu buqan, wiya ti temanan.

yau ti ipay madded ta qinpanan, mai tu lazat matapun timaizipana mawRat, muRing ti. Raya niuRing na, muRetut ti saleppawan na. semanu tama na, “ ussa isu matiw sa lazing ni? manna temanan ti isu? naquni isu? ” semanu ti tina na “ tangi mesuRaw isu ta iRuRan, taRaw punuz su? qawka muRing isu? ” sumkil ti awen, “ mai nayau, tina. mai temakap ti tu punuz na. pasi mai azasan ku kemiala tu qanan na babuy. qawka muRing ti aizipna ” semanu ti abas qaya, “ pasi sebi ti suani ku, palana iku Ramaz tu tamun. ” mai tennes, yau ti muwaza tamun ta takanan. yau muRing matiw sa qizuanan qeman ti ipay, taytan na yau pais ta kaysingan. “ manna tengen tamun zau? qaqa.” sumkil ti abas “nengi qanan zau, paska ka qeman si! ” qanan na ti ipay pais zau, maken nengi qanan, melizaq ti aizipna, mekalingun ti tu niuRing na.

112 年全國語文競賽原住民族語朗讀 【噶嗎蘭語】 國小學生組 編號 3 號

ipay家裡的一天生活

ipay起床之後梳洗然後吃早餐，早餐非常豐盛，有蛋、魚跟肉。

吃完飯ipay要去沙灘上玩。一出門看到爸爸在庭院中補網，爸爸跟ipay說注意不要被網子絆倒。

ipay看到姊姊awen在雞寮餵雞，準備要去拿餵豬的食物，她問ipay要不要一起去，ipay拒絕了，想直接去海邊。

ipay經過一條河，看見媽媽跟婦女們在洗衣服。媽媽叫ipay幫忙踩衣服，但一個不小心ipay滑倒了，大家見狀都在哈哈大笑，ipay覺得很丟臉，趕緊跑走。

到了岸邊，ipay看到眼前都是石頭，沒有沙子。姊姊abas戴著斗笠，腰上掛著綠色的袋子在撿海螺。ipay因為沒有沙子可玩就回家了。

ipay坐在房間裡，發現沒有人陪她玩，就大聲哭了起來，嚇到家人們。大家紛紛猜測ipay為何而哭，abas把剛撿的海螺做成菜餚給ipay吃。ipay吃得心滿意足，竟然忘記她為什麼哭了。