112 年全國語文競賽原住民族語朗讀 【恆春阿美語】 高中學生組 編號 4 號

Cuwa ko mamatawal no mako a kimad

Ira ko cecay a romi’ad, mikitoh ko wama ako to rakat no ’orip ningra, sowal sa,“ Ya kaemang ho kako, i sakatolo no mihecaan a mitilid i kosiyaw, manikaway ko ’orip no wina ato wama ako, o kasoy ko sapisapitangtang, awaay ho ko celaysoy, ano awa ko nanom tayra i ’alo a midadom, Ano o nananomen i, tayra i ’apilipilisan no lotok midadom to nemnem.

Ano awa ko kasoy, micorcor ko malitengay papikasoy, mikasoy to i, kilimen ci Namohan to hacafay a mikasoy. Mararid kami malacafay nimaamaan, talalotok anca tayra i lakelalan kami. Ano malalok mikasoy, adihay ko kasoy i pakasoyan no loma’. Ano ira sa ko lafang tayni i loma’ mihalama, paka’araw to ka taring no kasoy, olah sa ko faloco’ nangra a palita’ang, sowal sa- “ Wata wata! ko kasoy namo, cima namo ko mikasoyay saw? sa. ” O palita'ang nangra to lalok no wawa konini. So’elinay to, o tadamalalokay kami ato ci Namoh malafiyaw itiya ho.

Marawed to ko kafaliyosan, adihay ko cikacik i lakelal, ’aloman ko mikasoy a tamdaw . Kawrira, ta’angay ko cedas , o katalawan to a lakecen, nawhani! Itiya ho! ’aloman ko ma’alolay a tamdaw. Saka ciama ako ko mikeliday tayra i’alo. latek lonok sa kako aci Namoh tayra i lawac no ’alo a mikasoy. Ya roma a romi’ad to naikoran no kafaliyosan, awaay ko malitengay i loma’, osos sa kami a tatosa tayra i lakelakelan, makapah ko romi’ad itiya, sasinoet sa kami tatosa a mapacidal. Sowal sa ci Namoh; “ Mafana’ay kiso a midangoy? ” saan. Itiya i, cuwa ho kafa:na’ kako a midangoy, “ mafana’ to ” han a paca’of cingra.

Itiya i, awa:ay ko cimacima a tamdaw i taliyok, i ka’amisan manengneng no mako ko satingalaw sanay a nanom, o nga’ayay pidangoyan itira sa ko faloco’ a tayra, tangsol helong to riko’, cedeng sa mihedok toya

’angongolay a namom, sakinatolo a pahawang i, awaay to marawis no oo’ ako ko sera, a’ok’ok to nanom kako, mafana' ho kako itiya, “ O edenga to! Kako saan ko ’angi no faloco’. dengkini, ira ko sa’icel sanay mitengteng to riko’ ako a patayra i lawac, talipa’elal kako i, mana ciNamoh hani.

so’elin to! O palemed to no sida’itay a Wama i kakarayan koninian. Saka ma’orip kita itini i hekal, aka ka pitawal a miahowid to pa’oripay a Wama i kakarayan. Aka ka pitawal toya mipacafayay midamaay kitaanan a tamdaw, kangodoen ko wina ato wama no mita saan ko faloco’ ako.

112 年全國語文競賽原住民族語朗讀 【恆春阿美語】 高中學生組 編號 4 號

難忘的激勵

有一天，父親述說他的親身經歴：「我小時候生活很困苦，煮飯用木柴燒，用水要去很遠的河流挑，要取清甜的水就必須到山邊。若沒木柴了，我會找Namoh作伴去砍柴。颱風過後，有許多漂流木，許多人去撿木柴，但水流還很急時，涉水很危險。一次颱風剛過，我和Namoh到河邊，炎熱的天氣讓我倆滿身大汗，Namoh問我會游泳嗎？我當時還不會游，我卻回答我會。

附近沒有其他人，我看見北邊有個游泳的好地方，脫下衣服進入潭水，但是我才伸腳第三步就踩空了，喝了好幾口水，下意識想『完了！』突然有股力量拉著我後肩帶我到岸上，我醒了過來，是Namoh。

當時，我若不幸被水沖走，也不會有你們，我常在想這是上帝的恩典。人活在世上，別忘了感謝賜給我們生命的天父；也別忘了孝敬父母，他們是上帝為我們預備，幫助我們照顧我們的人。」父親勉勵我們。他的一席話，我永遠不會忘記。